Szám: 1-6/2015. 2. sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testület

**2015. május 12-i rendkívüli ülésére**

**Tárgy:** Vizuális művészetek kollégiuma nyílt pályázati felhívásra pályázat benyújtásának jóváhagyása

**Tisztelt Képviselő-testület!**

A Nemzeti Kulturális Alap által kiírásra került a „Vizuális művészetek kollégiuma nyílt pályázati felhívása”.

**A pályázat célja**: o**lyan kortárs, esztétikailag és tartalmában igényes köztéri munkák (szobor, szoborcsoport, térinstalláció) létrehozására, melyek az adott település közterén a település kulturális jelenét erősítik. A pályázat témájában kötetlen, de nem célozza meg, és ennél fogva nem támogatja politikai jelentőségű személyiségek ábrázolását, szimbólumok megjelenítését. Előnyben részesülnek azok az alkotások, melyek a helyszínre vonatkozóan kultúrtörténeti eseményt, a település számára fontos személyiséget mutatnak be (például az irodalom, zene, tudomány, sport, néprajz stb. területéről), és a közélet kérdéseire is reflektálnak, ezzel a helyszín/település jelentőségét erősítik, a környezet egyhangúságán változtatnak, használatának komfortját építik, azt vizuálisan dinamizálják.**

**Az önkormányzat az általa választott témára kötelezően legalább 3 különböző művésztől származó köztéri munka (szobor, szoborcsoport, térinstalláció) terveivel pályázhat egy adatlapon, melynek terveit a Villa Negra Művészeti Közhasznú Egyesület készítheti elő. A kollégium a benyújtott 3 alkotás közül választja ki a támogatásból megvalósítandó köztéri munkát.**

**Téma: Zalaszentgrót a 100. magyar város – a város és a résztelepülések közötti egység**

**Támogatás formája**: vissza nem térítendő támogatás.

**Támogatás forrása:** a Magyarország 2015. évi központi költségvetéséről szóló 2014. évi C. törvény LXVII. Nemzeti Kulturális Alap fejezet.

**Rendelkezésre álló tervezett keret összeg:**200.000.000 Ft

**Igényelhető támogatás:**7.000.000 Ft

**Támogatás mértéke:**a pályázat teljes költségvetésének maximum 70%-a.

**Pályázatot benyújtani az NKA portálján keresztül 2015. június 10-én, éjfélig lehet.**

**Pályázók köre:**önkormányzatok professzionális képzőművészek és iparművészek alkotásaival.

A támogatott pályázatok esetén a támogatási összegből a pályázathoz feltöltött, a kollégium által kiválasztott szobortervet kell megvalósítani! Utólag, a tervezettől eltérő szobor/köztéri munka megvalósítását a kollégium NEM engedélyezi.

**Pályázati cél megvalósításának időtartama: 2015. június. 1.–2016. december 1.**

**Finanszírozás módja:** a 368/2011. (XII. 31.) Korm. rendelet 86. § (1) bekezdésében foglaltak alapján a költségvetési támogatás folyósítására a beszámoló, vagy részbeszámoló elfogadását követően kerülhet sor, azonban a jogszabály lehetőséget biztosít a beszámoló elfogadása előtt támogatási előleg folyósítására.

**Nevezési díj összeg/mértéke:**

A pályázó nevezési díj címen 25.000 Ft-ot – amely magában foglalja a 27%-os áfát is –, köteles befizetni a pályázat benyújtásával egyidejűleg. A nevezési díj megfizetésének elmulasztása, illetve az előírtnál alacsonyabb mértékű teljesítése a pályázat érvénytelenségét vonja maga után. A nevezési díj a döntés eredményétől függetlenül nem kerül visszafizetésre.

**Saját forrás biztosítása:**a pályázó részére kötelező saját forrás biztosítását és igazolását a kollégium nem írja elő.

**Támogatás az alábbi kiadási jogcímekre igényelhető:**

* anyagköltség (a szobor elkészítéséhez szükséges anyagok),
* kivitelezés költsége (talapzat építése és szobor felállítása),
* tiszteletdíj (bevont művészek és tervezők),
* technikai költségek (pl. daru bérlése),
* szállítási költség.

Amennyiben a pályázó a kiírás pontjaiban felsorolt költségektől eltérő költségjogcímet is megjelöl és ahhoz támogatást is igényel, azt röviden indokolnia kell. Erre a rendszer figyelmezteti, e nélkül nem tudja a pályázat kitöltését folytatni. Az eltérő jogcím támogathatóságáról az indokok figyelembevételével a kollégium dönt.

**Pályázati adatlaphoz feltöltendő mellékletek:**

1. helyszínre tervezett 3 műalkotás vázlata/terve: min. M=1:5 makettről legalább 4 nézetből készült min. 500 KB–1 MB méretű fotók, amelyek közül egy nézeten az alkotás főbb méretei egyértelműen feltüntetésre kerülnek (talapzat, posztamens, szoborméret és befoglaló méretek, mind a három alkotásé külön),
2. a művek anyagának, technikájának pontos leírása (mind a három alkotásé külön),
3. mindhárom művész szakmai önéletrajza (1-1 oldal terjedelemben),
4. mindhárom művész referenciaanyaga (az utolsó évek munkáiból, minimum 5-5 alkotás fotója 500 KB–1 MB méretben),
5. megvalósítás részletes költségbecslése (mind a három alkotásé külön),
6. művet befoglaló környezet látványának bemutatása: helyszínrajz, 3 különböző nézőpontból készült színes fotóba méretarányosan beillesztett makett fotóval (500 Kb–1 Mb méretű fotók, mind a három alkotásé külön),
7. pályázó nyilatkozatai arról, hogy a felállítandó mű jogtiszta tulajdonú telken valósul meg (mind a három alkotásé külön),
8. pályázó nyilatkozatai arról, hogy garantálja a tulajdonába kerülő műalkotás szükség szerinti karbantartását, fenntartását, ápolását (mind a három alkotásé külön),
9. mindhárom művésszel kötött szándéknyilatkozat másolata (min. 3 nyilatkozat),
10. megvalósítás részletes ütemterve (mind a három alkotásé külön),
11. nevezési díj befizetését igazoló postai utalvány vagy banki átutalási bizonylat másolata,
12. számlavezető pénzintézet igazolása a számlavezetésről (bankszámlakivonat, bankszámlaszerződés is megfelelő, amennyiben a dokumentum a bankszámlaszámot és a pályázó/lebonyolító megnevezését is tartalmazza).

**Elbírálás szempontja**:

* mű szakmai színvonala, kivitelezhetősége,
* költségvetés megalapozottsága.

**A pályázatok elbírálása legkésőbb a benyújtási határidőt követő 70 napon belül történik. A döntésről a pályázók a döntést követő legkésőbb 20 napon belül az NKA-portál Felhasználói fiók menüpontján keresztül értesítést kapnak.**

**Zalaszentgrót Város Önkormányzatának a maximális forrás igényléséhez 3.000.000 Ft önerőt kell biztosítania pályázat megvalósításához.**

Kérem a Tisztelt Képviselő Testületet, hogy az előterjesztést tárgyalja meg és az alábbi határozati javaslatot fogadja el.

**Határozati javaslat:**

Zalaszentgrót Város Önkormányzatának Képviselő-testülete jóváhagyja a „Vizuális művészetek kollégiuma nyílt pályázati felhívásra” pályázat benyújtását.

**Az Önkormányzat Képviselő-testülete felkéri a Villa Negra Művészeti Közhasznú Egyesület elnökét, Lelkes Márkot a pályázati tervek 3 művész bevonásával történő elkészítésére.**

Zalaszentgrót Város Önkormányzatának Képviselő-testülete a pályázati díjra bruttó 25.000 Ft forrást biztosít a 2015. évi költségvetés dologi kiadásainak terhére, az önerőre bruttó 3.000.000,- Ft forrást biztosít a 2016. évi költségvetés terhére.

A Képviselő-testület felhatalmazza a polgármestert a pályázat benyújtásával és megvalósításával kapcsolatban felmerülő valamennyi eljárás lefolytatására, árajánlatok bekérésére és a legkedvezőbb ajánlattevőkkel történő szerződések megkötésére.

**Határidő:** 2016. december 31.

**Felelős:** Baracskai József polgármester

Zalaszentgrót, 2015. május 11.

**Baracskai József**

polgármester

A határozati javaslat a törvényi előírásoknak megfelel.

**Dr. Simon Beáta**

jegyző