Szám: 1-6/2015. 1. sz. napirendi pont

Előterjesztés

Zalaszentgrót Város Önkormányzata Képviselő-testületének

2015. május 12-i rendkívüli ülésére

Tárgy: Zalaszentgrót Város Drogstratégiájának elfogadása

Tisztelt Képviselő-testület!

Zalaszentgrót Város Önkormányzatának Képviselő-testülete a 14/2014. (II. 13.) számú képviselő-testületi határozatában támogatását fejezte ki a Zalaszentgróti Kábítószerügyi Egyeztető Fórum (KEF) felállítása iránt.

A KEF jogi személyiséggel nem rendelkező, tanácsadó és egyeztető jellegű szakmai munkacsoport, amely tevékenységével összhangot kíván teremteni a Nemzeti Drogellenes Stratégia által megállapított három beavatkozási területen (egészségfejlesztés, kábítószer-megelőzés; kezelés, ellátás, felépülés; kínálatcsökkentés) tevékenykedő szervezetek és intézmények munkájában.

A T. Képviselő-testület a fenti határozatában egyöntetű elhatározással kötelezte el magát e társadalmilag felbecsülhetetlen értékű kezdeményezés mellett, és felkérte személyemet a KEF-be bevonni kívánt szervezetekkel való egyeztetésre.

Az egyeztetés során a felkért szervezetek kivétel nélkül partnerként tekintettek a kezdeményezésre, és 2014. március 24-én sor került az alakuló ülés megtartására az alábbi 8 tagszervezettel

- Zalaszentgrót Város Önkormányzata

- Deák Ferenc Általános Iskola, Gimnázium és AMI

- Zala Megyei Rendőr-főkapitányság Keszthelyi Rendőrkapitányság

- Városi Önkormányzat Egészségügyi központja

- Keszthelyi Járási Hivatal Járási Népegészségügyi Intézete

- Zalai Hazatérők Egyesülete

- Zalaszentgróti Szociális és Gyermekjóléti Alapszolgáltatási Központ

- Grót Média Kft.

Nagy örömömre szolgál, hogy nemrégiben a Magyar Vöröskereszt zalaszentgróti szervezete is csatlakozott a Zalaszentgróti KEF-hez.

2014. májusában "A Zalaszentgróti KEF első lépései" című pályázatunk a maximális 500.000,- Ft összegű támogatásban részesült. A pályázat megvalósítása során mindvégig fő célként tartottuk szem előtt, hogy a program végére a nemzeti drogstratégia által meghatározott célkitűzésekkel adekvát helyi drogstratégiát alakítsunk ki.

A Zalaszentgróti KEF a 2015. április 30-án megtartott ülésén elfogadta Zalaszentgrót Város Drogstratégiáját, amely a 2015-2020 közötti időszakra fogalmazza meg rövid-, közép- és hosszú távú célkitűzéseinket a kábítószer-használattal szembeni küzdelemben.

A Drogstratégia jelen előterjesztés 1. számú mellékletét képezi.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni.

Határozati javaslat

Zalaszentgrót Város Önkormányzatának Képviselő-testülete Zalaszentgrót Város Drogstratégiáját az előterjesztés 1. számú melléklete szerinti tartalommal elfogadja.

A Képviselő-testület felkéri a polgármestert, hogy az elfogadásról a Zalaszentgróti Kábítószerügyi Egyeztető Fórum soron következő ülésén tájékoztassa a tagszervezeteket.

Határidő: 2015. június 30.

Felelős: Baracskai József polgármester

Zalaszentgrót, 2015. május 08.

Baracskai József

polgármester

A határozati javaslat a törvényességi előírásnak megfelel.

Dr. Simon Beáta

jegyző